Horváth Péter

*Kilövés*

**harcos, baszós, partraszállós**

*Dino Buzatti emlékének*

SZEREPLŐK:

Sanyika *húsz éves, izmos, kese*

Béla *harmincas, vékony*

Tihamér *negyven felé jár, kövér, jókedélyű*

Lilike *húsz körül, lila haj, pirszingek*

Columbo *rendőr hadnagy, ötvenéves*

Géza és Imre *két rohamrendőr, nem tudni, milyen idősek, egy lyukú Gurka símaszkot viselnek.*

Gabriella *hatvanas, jó karban*

Góré *elegáns negyvenes*

SZÍN: *Magas mennyezetű polgári lakás régi bútorokkal berendezett szobája. Középen kétszárnyú ajtó hátul, tapétaajtó a baloldali falon, a fürdőszobába. Könyvszekrény könyvekkel, asztal négy székkel, öreg fotel, állólámpa, sezlon hímzett díványpárnákkal, bekeretezett családi fényképek a falon, ingaóra, a bútorokon horgolt terítő, mindenütt gipsz angyalok, csillár a plafon alatt.*

*2025*

*ELSŐ RÉSZ*

**1. jelenet**

*Tihamér az asztanál ül, egy puska szétszerelt alkatrészeit tisztogatja derűs figyelemmel. Béla a fotelben terpeszkedve kolbászt eszik, kifelé bámul, az „ablakon” át, a közönségre. Sanyika teniszlabdát dobál.*

*Este van.*

*Kis gömbhangszóróból a Burzsoá nyugdíjasok: Hajtóvadászat öregekre című száma szól.*

Sanyika Kapcsold már ki azt a szart!

Béla Mi van, ideges vagy?

Sanyika Nem vagyok ideges. *eltalálja a labdával a hangszórót, az elhallgat*

Béla *odamegy, vacakol vele, a hangszóró néma marad* Izgulsz, Sanyika?

Sanyika Nem izgulok.

Tihamér Naná, hogy izgul. Te is izgultál először.

Béla Nem izgultam. *visszaül a karosszékbe*

Tihamér Ne mondd már. Percenként jártál a vécére.

Béla Mert ment a hasam.

Tihamér Azért ment a hasad, mert be voltál szarva.

Béla Nem voltam beszarva.

Sanyika *rájuk vakkant* Nem fejeznétek be?

Béla Te meg mit basztatod azt a hülye labdát?

Tihamér Izgul.

Sanyika Nem izgulok.

Tihamér Semmi baj nincs azzal, hogy izgulsz. Az volna gáz, ha nem izgulnál. Nem igaz, Bélus?

BélaBélának hívnak.

Tihamér Na és? Nem azt mondtam?

Béla Nem azt mondtad. Bélust mondtál. Ugye, Sanyika, hogy Bélust mondott?

Sanyika Nem hallottam.

Béla Hogyhogy nem hallottad? Hát most mondta, hogy Bélus. Itt mondta az előbb nekem, hogy Bélus.

Tihamér A Bélus a Béla beceneve.

Béla Engem te ne becézzél. Nem vagy az anyám.

Tihamér Hogy lennék már az anyád? Anyád húsz éve meghalt.

Béla Azért mondom.

Tihamér Az unokatestvéred vagyok.

Béla Na ugye.

Tihamér Akkor miért ne becézhetnélek? Te is becézed a Sanyikát, pedig ő nem is a rokonod.

Béla Mindenki Sanyikának hívja, mert még gyerek.

Sanyika Nem vagyok gyerek.

Tihamér Ma van a huszadik szülinapja.

Béla Azért gyerek.

Tihamér Ha átmegy a vizsgán, épp olyan felnőttnek számít, mint te vagy én.

Béla Én harminc leszek, te meg negyven vagy.

Tihamér Negyvenegy.

Béla Erről beszélek.

Tihamér Ha nem lehet beszélni, akkor hallgatni kell.

Béla Miért ne lehetne beszélni? Azért van nyelve az embernek, hogy használja.

*Csönd*

Béla Na ugye. *csámcsogva eszi tovább a kolbászát*

*Megkondul az ingaóra*

Sanyika Mikor jön már a csaj?

Tihamér Nyugi. A Lilike sosem késik.

Béla Mindig késik. És nem Lilike.

Tihamér Hogy-hogy nem Lilike?

Béla Csak a góré hívhatja Lilikének, mer a Lilike a csaja.

Tihamér Nem a csaja. Csak volt a csaja. Régen. Ma már a Lilike egy szabadonfutó lett. Egy ilyen szingli. Azzal kefél, akivel akar. És mindent el tud intézni. Adóhivatal, önkormányzat, gáz-óra, áramügyek, bankok., engedélyek... A Sanyeszét is ő szerezte.

Béla Nem a góré?

Sanyika *Bélához* Adj már neki egy falatot. Nem hallod, hogy nyüszít?

Béla Kicsoda?

Sanyika A kutya.

Béla Milyen kutya?

Sanyika Kiviszem a futtatóba, amíg eszel.

Béla Kicsodát?

Sanyika Gyere, Cézár!

Béla *Tihamérhoz, döbbenten* Ez normális?

Tihamér Hagyd már a gyereket.

Sanyika *kinyitja a nagyajtót, megáll a küszöbön* Ül! Úgy. De igen, fölvesszük a pórázt. Nyugi. Nem rohan ki a világba, csak ha megengedem. *átlépi a küszöböt* Úgy. Most már Jöhetsz. *el*

**2. jelenet**

Béla Azt nem mondtad, hogy hülye!

Tihamér Nem hülye.

Béla De hát nincs semmiféle kutya!

Tihamér Na és? Mit törődsz vele?

Béla Hogy-hogy mit törődök?!

Tihamér Játszik a gyerek. Elfoglalja magát, hogy ne izguljon.

Béla Ez egy nagyon beteg játék. Azt képzelni, hogy van valami, ami nincs?

Tihamér Volt az a film. Nem láttad?

Béla Milyen film?

Tihamér Amiben labda nélkül teniszeztek.

Béla Kicsodák?

Tihamér Múlt héten ment a Tesla egyen.

Béla Én nem nézek hülye filmeket. Én csak harcos, baszós, partra-szállóst nézek. Meg szandálosat.

Tihamér Mi az a szandálos?

Béla Ilyen történelmiek. Amiben szandálban meg tunikában van-nak. Mint a Fáraó átka vagy a Rettenthetetlen.

Tihamér A kilt az nem tunika.

Béla Mi van?!

Tihamér A Mel Gibson az skót volt. A skótok nem tunikát hordanak, hanem kiltet. A kilt az a skót férfiszoknya neve. Ennyit már tudhatnál harmincévesen.

Béla Most szívatsz?

Tihamér Nem szívatlak. Te szívatod a gyereket.

Béla Nem szívatom.

Tihamér Akkor mit szólsz be neki folyton?

Béla Nem szólok be neki, csak szóval tartom, hogy ne izguljon.

Tihamér Nem izgul, csak kivitte a kutyát, hogy ne nyüszítsen, mert te kolbászt zabálsz.

Béla Kérsz?

Tihamér Így is olyan kövér vagyok, mint egy rozmár. Pedig alig eszem.

Béla Mondtam, hogy gyere velem futni.

Tihamér Dehogy megyek.

Béla Én minden reggel lenyomok tíz kilométert. Végig a körúton, ki a Dunapartra. Ott pihenek tíz percet, nézem a vizet. Aztán nyomom vissza, a Rákóczi térig. Ott vesz fel a kisbusz, és megyek a melóba. Utána meg a terembe. Már a saját súlyomat is kinyomom fekve.

*Csönd*

Tihamér Mit tudsz tíz percig bámulni a vízen?

Béla Mikor? Ja? Semmit. Csak nézem.

Tihamér Aha. És mire gondolsz közben?

Béla Semmire.

Tihamér Olyan nincs, hogy semmire ne gondoljon az ember.

Béla Nálam van. Tök üres olyankor a fejem. És nyugodt leszek, érted? Ha lefutom a tíz kilométert, aznap már semmi nem basz fel. Vagy ha mégis, akkor ebédszünetben is futok egyet, estére meg végképp kimegy a teremben belőlem. Álmodni se szoktam. Úgy alszom éjjel, mint egy darab fa.

Tihamér És ha nem úgy, akkor?

Béla Akkor mi van?

Tihamér Ezt kérdezem. Ha nem úgy alszol, mint egy darab fa, akkor mit álmodsz?

Béla Honnan tudjam?

Tihamér Nem emlékszel, mikor felébredsz?

Béla Nem.

Tihamér Akkor honnan tudod?

Béla Mit?

Tihamér Hogy álmodtál vagy nem.

Béla Abból, hogy nyugodt vagyok. Ha nem álmodtam, akkor úgy ébredek, mintha minden rendben lenne. Nézek ki a fejemből, és vigyorgok.

Tihamér És ha nem?

Béla Akkor köhögök és vakaródzok, mer mindenem viszket. A kezem meg remeg, mer kurvára ideges vagyok. Azon filózok, hogy aznap mit baszok el a melóban.

Tihamér Akkor mi bajod azzal, hogy izgul a gyerek?

Béla Remegni fog a keze.

Tihamér Attól te ne tartsál. Hatszor voltam kint vele a téren.

Béla Az nem ugyanaz. A lőtéren még nem izgul az ember.

Tihamér Dehogynem izgul. Tiszta ideg volt. De megtanítottam neki a légzőgyakorlatot, és csupa tízest lőtt.

BÉLA Senki nem lő előszörre tízest.

Tihamér Jó, talán nem előszörre, de aztán ...

Béla Ha ma elvéti, akkor fuccs a Szahalinnak.

Tihamér Te csak ne fessed az ördögöt a falra. Ez egy kurva jó puska. Ezzel nem véti el. A keresője is csúcs.

Béla Lézeres?

Tihamér Nem csak, hogy lézeres, de mindent kijelez. Távot, szelet, hajlásszöget, mindent. Odateszi neki a korrigált pöttyöt a szív közepére.

Béla *megette a kolbászt, feláll, nyúlna a puskatávcsőért* Muti.

Tihamér Ne nyúlka-piszka! A fegyver az én felelősségem. Különben sincs még összerakva.

Béla Akkor igyekezzél.

Tihamér Dolgozni csak lassacskán, szépen, ahogy a csillag cikázik az égen, úgy érdemes.

Béla Milyen csillag?

Tihamér Ez egy vers, Béla. Nem tanultad?

Béla Hol tanultam volna?

Tihamér A gimnáziumban.

Béla Én nem jártam oda. Nagyon jól tudod, hogy nekem melózni kellett. A faterom akkor már félig meg volt halva.

Tihamér Anyád volt meghalva. Apád iszákos volt.

Béla Ezt mondom.

Tihamér Szerintem te sose azt mondod, amit mondani kellene.

Béla Mondom, hogy szívatsz.

Tihamér Nem szívatlak. Te jössz nekem az apáddal.

Béla Tiszta idegroncs volt. Alig tudta felemelni a poharat.

Tihamér Pedig akkor még nem is volt hatvan.

Béla Hatvanöt volt.

Tihamér Az én apám volt hatvanöt. A te apád meg az öccse neki, nem?

Béla Ikrek voltak.

Tihamér Miket beszélsz már össze.

Béla A te apád meg az én apám kezdettől fogva ikrek voltak.

Tihamér Mi az, hogy kezdettől?

Béla Hát ahogy születtek. Ahogy a nagyanyánk megszülte őket.

Tihamér Én ezt nem így tudtam.

Béla Mert te sose figyeltél a családra. Pedig a család az szent. Benne van a Kátéban is, nem? A család a nemzet leg-fontosabb sejtje.

Tihamér Milyen család, bazd meg?

Béla Hogyhogy milyen? Apa, anya, gyerek.

Tihamér Anyád meghalt, amikor tízéves voltál, apád egy leszázalékolt alkoholista...

Béla Attól még az apám volt, nem?

Tihamér Nélkülem elzüllöttél volna. Én mondtam, hogy ne igyál, inkább járjál a terembe. Melót is én szereztem neked. Tizenöt se voltál, mikor megdumáltam a górét, hogy vegyen föl. A Gárdába is én ajánlottalak.

Béla És mégse emlékszel, hogy nem jártam suliba.

Tihamér Most már emlékszem, hogy mondod. Te egy csonka család-ban nőttél fel, Béla. A Sanyikának viszont eleve nem volt se apja, se anyja.

Béla Akkor ki szülte meg?

Tihamér Mózeskosárban lett kitéve a kórház kapujába.

Béla Milyen kosárba?

Tihamér Ne mondd már, hogy nem tudod a Mózest.

Béla Valami zsidó volt. *az ablak felé int* Mint azok, ott, szemben.

Tihamér Nem valami zsidó, hanem egy főzsidó! A fáraó lánya szülte meg. Egy kosárban tette ki a Nílusra, hogy megzabálják a krokodilok, és ne hozza szégyenbe, hogy zabigyerek.

Béla A Nílust azt tudom. Volt az a szandálos film. Abban volt a Nílus meg a piramis átka. De semmilyen Mózes nem volt benne.

Tihamér Ő találta fel a tízparancsolatot, hogy ne ölj, meg ezek.

Béla Az csak a hívőkre érvényes. Én nem hiszek semmiben.

Tihamér A Gárdában se?

Béla Legalább a látcsőt add ide.

Tihamér Céltávcső a neve.

Béla Nem mindegy?

Tihamér Hogy volna már mindegy? Csapra szarni vagy szarra csapni? Az egy alap, hogy pontosan nevezzük nevén a dolgokat.

Béla Milyen dolgokat?

Tihamér Hogy melyik végén vagy a fasznak. Meg hogy a Cézár az nem korcs, hanem vadászkutya.

Béla Nem mondtam, hogy korcs, csak azt, hogy nincsen.

Tihamér A Sanyika egy menhelyről fogadta örökbe.

Béla Hagyjál már ezzel a hülyeséggel. Inkább add ide azt a szart, hadd nézzek már bele.

Tihamér *odanyújtja a céltávcsövet* Le ne ejtsed.

Béla Nem ejtem le. *átveszi* Nekem nem remeg a kezem. Mert minden nap futok, és a teremben edzek. És nem álmodok hülyeségeket. Ébren meg főleg nem.

Tihamér A Sanyika meg bokszol.

Béla Attól csupa ideg. *középre sétál a puskalátcsővel, mintha az ablak-hoz menne, a közönséget fürkészi vele* Jó tiszta rajza van.

Tihamér Látod őket?

Béla Kiket?

Tihamér A zsinagóga előtt. A futtatóban. Ott a kutya meg a gyerek.

Béla Nincsenek ott.

Tihamér Akkor baj van a szemeddel. Az egy Delta Titanium, kettőöttől tízig szer ötvenes hádé. A pupilla átmérője 8x-nál 6,2 mm, 10x-nél már csak 5.  A vörös pont fényereje 11 fokozatban állítható. Zavarásmentesen.

Béla A gyereket látom.

Tihamér A kutyát nem?

Béla Mert nincsen!

Tihamér Ami nincs, az is van.

*Csönd*

*Üt az ingaóra*

Béla Honnan szerezted ezt a látcsövet?

Tihamér Na, honnan?

Béla Ezt is a góré adta neked?

Tihamér Nem nekem. A Sanyikának. A fegyverrel együtt. Mer a szí-vén viseli a sorsát. Látta verekedni a februári meccsen. Oké, azt mondja, ha átmegy a teszten, hozhatjátok a Szahalinra.

Béla Nem mondtad, hogy a Szahalinon verekedni kell.

Tihamér Nem kell verekedni.

Béla Hát akkor?

Tihamér Bírni kell. Napi tizenhat óra meló. És nincs ebédszünet, kávé-szünet, cigiszünet meg futásszünet.

Béla Kávét azt nem iszok. A cigit is letettem.

Tihamér Télen mínusz harminc, nyáron negyven meleg. És ha jön a jegesmedve, ott aztán nem remeghet a kezed.

Béla Jegesmedve is van azon a szigeten?

TIhamér Átjönnek fentről, ha befagy a tenger.

Béla A tengervíz nem fagy be.

Tihamér A medvék mégis átjönnek a jégen.

Béla Szarok a medvékre. Én csak a kígyóktól félek. Volt az a film. Láttad? Az Anakonda.

Tihamér Na, kígyó az pont nincs a Szahalinon. De tigris lehet.

Béla Milyen tigris?

TIHAMÉR Kaukázusi.

Béla Mér, a Szahalin a Kaukázusban van?

Tihamér De sötét vagy, testvér. Épp ott érnek össze.

Béla Micsodák?

Tihamér A Kaukázus meg a Szibéria. Jól fog jönni ott nekünk egy vadászkutya. Kiszagolja a medvét meg a tigrist. Messziről kiszagolja.

Béla Kutyát nem lehet vinni.

Tihamér A Sanyika hozhatja.

Béla Miért?

Tihamér Mer nincs. És mégis van. *nevet* Felfogtad?

Béla Jól van, na. Nem baszogatom vele. Igazad van. Azt képzel, amit akar, ha az megnyugtatja. A lényeg, hogy ma este ne remegjen a keze.

Tihamér Na végre megérted.

Béla Csak azt nem értem, hogy miért pont szívlövés kell. *távcsővel vizslatja a közönséget*

Tihamér Hogy ne szenvedjenek.

BélaFejbe is lehetne őket, nem? Attól se szenvednének.

Tihamér Láttam én Szahalinon olyan csókát, akit fejbe lőttek. Simán átment a fején, mégis megmaradt a haver.

Béla Kik lőtték fejbe?

TIHAMÉR Az oroszok. Ott van nekik az atomtemetőjük.

Béla Az nem veszélyes?

Tihamér Persze, hogy veszélyes. Mondtuk is neki, hogy ne menjen arra, mer ott simán fejbelövik, de ez mindenképpen hor-gászni akart.

Béla Én az atomot mondom. Attól rákot kapsz, nem?

Tihamér Éveket voltam kint, mégse lettem beteg. Még most is hiába cétéznek. Három hónaponként bebújok a csőbe, hogy nincs-e valami. De nincs. Igaz, hogy én nem is horgásztam. Pedig ott minden második vasárnap szabad. Olyankor azt csinálsz, amit akarsz.

Béla Mi a faszt lehet csinálni mínusz harmincötben?

Tihamér Ha jön a Sanyika, akkor ultizhatunk.

Béla Én nem tudok kártyázni.

Tihamér Okos gyerek vagy te, Bélus. Megtanulod, seperc. Én a célba-lövést gyakoroltam. Mer akkor láttuk odakint a neten, hogy itthon meglett a Gárda, és indul a vadászat.

Béla A németeknél csak migránsokra lehet.

Tihamér Ők is belátják majd, hogy nekünk van igazunk. Minket utá-noz az egész Európa. Mi mondtuk először, hogy mihozzánk iszlámok meg fekák ne meneküljenek. Mi építettünk elsőnek kerítést a határainkra. A népességet meg a Gárdával oldjuk meg. Ha betöltöd a húszat, vagy beígérsz két kölyköt, vagy kilősz egy nyuggert.

Béla Nekem nem kell gyerek.

Tihamér Senkinek se kell. Csak a nyűg van velük, és egy vagyonba kerülnek.

Béla Mer kurvára mennek fel az árak.

Tihamér Mert nem győzi a kormány fizetni azt a sok nyugdíjat. A vén faszok meg eleszik előlünk a kenyeret.

Béla Már a kolbász is baromi drága.

Tihamér Nyugi tesó. Mire Szahalinról megjövünk, tele leszünk lével. Annyi kolbászt ehetsz, amennyit nem szégyellsz. Havi két milla, öregem! Húsz millából akár egy ilyen kis lakást is vehetsz, mint ez.

Béla *visszaadja a távcsövet*

Tihamér *felszereli a puskára* Na. Már csak a hangtompító kell.

*Csönd.*

Béla *körbesétál* Ezt a pecót is a Lilike szerezte?

Tihamér Reggelig a mienk. Le van zsírozva.

Béla Amúgy ki lakott itt?

Tihamér Valami nyugger, amíg ki nem lett lőve.

Béla Nem vigyázott rá ez a sok hülye angyal.

Tihamér Ne nyúljál semmihez.

Béla Én egy házat akarok. Valahol vidéken. Ahol tiszta a levegő.

Tihamér Olyat már két milláért is kapsz. A góré azt mondta, az új vállalkozása hétvégi túrákat szervez. Kimennek kisbusszal egy zsákfaluba, ahol már csak vén fószerok laknak, és simán levadásszák mindet. Egy ilyen faluban olyan házat vehetsz, amilyet csak akarsz.

Béla Ne mondd már, hogy ott két nap alatt mindenkit kilőnek. Hétvégén amúgy is tilos a vadászat.

Tihamér Itt, Pesten. Meg a Dunántúlon. Mert oda a hülye osztrákok átlátnak gukkerrel. De a Börzsönyben meg Szabolcsban főleg, ott hétvégén is lehet.

Béla A Börzsöny az nem Szabolcs.

Tihamér Mondom, hogy okos vagy.

**3. jelenet**

Sanyika *jön, elkeseredett* Pedig jól bántam vele.

Béla Kivel?

Sanyika Még most is tele van a zsebem. Tessék! A legjobb kutyakaja, amit kapni lehet. Drágább, mint a kolbász vagy a pilótakeksz.

Tihamér Pilótakeksz van a szatyorban. Direkt neked hoztam.

Sanyika Eddig mindig visszajött, ha hívtam. Most meg, ahogy le-vettem róla a pórázt, vissza se nézett.

Tihamér Minek vetted le?

Sanyika Hogy egy kis szabadsága legyen.

Tihamér Nem szabadság kell, Sanyesz, hanem rend. Benne van a kátéban is, nem?

Béla Állatokban amúgy se bízhat az ember. Olyanok, mint a fekák meg az iszlámok.

Sanyika A Cézár nem állat.

Béla Már hogy értve nem?

Sanyika Láttad a szemét?

Béla A szemét?

Sanyika Úgy nézett rám vele... Mindent megértett, amit mondtam vagy mutattam. Tökre, mint egy ember.

Béla *röhög* Jó, hogy meg nem szólalt.

Sanyika Most mit röhögsz ezen?

Béla Bocs. *röhög*

Sanyika Tihi, szóljál már rá.

Tihamér Béla, ne röhögj.

Béla Nem röhögök*. röhög*

Sanyika Neked menjek?!

Béla Gyere, gyerek, gyere!

Tihamér Nyugodj már le, Béla.

Béla Mér nekem mondod? Ez van rám izgulva!

Sanyika Nem izgulok! Csak beverem a képed.

Tihamér Még csak az kellene, hogy összetörjetek nekem itt mindent.

Sanyika *Bélának* Én csak ennek a hülye pofáját verem be.

Tihamér A lakást úgy kell átadni, ahogy kaptuk. Műveleti terület.

Béla *Sanyikának* Jó, na, izé, nyugi. Nem a kutyádon röhögtem.

Sanyika Hanem?!

Béla Egy hülye korcsért ennyire oda vagy, közben óne zsenír, mindjárt szíven lősz egy nyuggert.

Sanyika *Tihamérhoz* Milyen zsanérról pofázik ez?

Béla Apám mondta mindig, ha be volt baszva, hogy óne zsenír. Azt jelenti, hogy nem zsenírozza magát. Hogy nem izgatja, érted, ha agyonver.

Sanyika Ki mondta neked, hogy én nem izgatom magam?

Béla *Tihamérnak* Látod, hogy nekem volt igazam? Mégiscsak izgul a gyerek!

Tihamér Majd lehiggad, ha békén hagyod végre. *Sanyikához* Nagy levegő, Sanyesz, beszív, bent tartja...

Sanyika *csinálja a légzőgyakorlatot*

Tihamér *mutatja* Orron át be, szájon át ki. Ez az. Lassan. És szeressed magadat, mert megérdemled.

*Kopognak.*

*Béla csendet int. Tihamér feláll az asztaltól, óvatosan az ajtóhoz megy. Közben int Bélának, az felkap egy széket, szintén az ajtóhoz megy vele.*

Béla *Sanyikának, suttog* Vigyázz innen, gyerek! *Sanyika odébb megy. Béla a feje fölé emeli a széket, a falhoz lapul, int Tihamérnak*

Tihamér *hangosan* Ki az?

**4. jelenet**

*Sötét, csak az angyalok fluoreszkálnak. Az ajtó kivágódik, neki a felemelt széknek, az Béla fejének, Béla összecsuklik. Endre és Géza, a két kommandós ront be, géppisztollyal.*

GézaFöldre!

Tihamér Jaj, fiúk, nem vagyok én már olyan fürge, hogy...

Endre *lerántja a földre* Hátra a kezedet! *a veséjére térdel, megkötözi, gyorskötözővel*

Géza *Sanyikának* Te süket vagy, csöves?

Sanyika Nem vagyok csöves.

Géza Mi az a kezedben?

Sanyika Kutyapóráz.

EndreKösd meg vele a béna haveredet!

Sanyika Minek?

Endre Azér, mer azt mondtam.

Sanyika Miért, ki a tököm vagy te?

Géza Lábon lőjem, Endre?

Endre Hülye vagy? Kimondtad a nevem!

Géza Bocsi, Bandi. Nem akarattal.

Endre Lőjjél, bazd meg, csak hallgass.

Géza *Sanyikára fogja a géppisztolyt* Na akkor mi legyen?

Sanyika *összeköti az alélt Béla kezét*

Géza Most a sajátodat!

Sanyika Aztán mégis mivel?

Géza Van még nálad gyorskötöző, Endre?

Endre Mondom, hogy hülye vagy te, Géza.

Géza Most te is kimondtad.

Endre De hát nem is Gézának hívnak, hanem Emilnek!

Géza Adjál már egyet!

Endre *talál a zsebében egy gyorskötözőt, odadobja* Kapd el!

Géza *elvéti* Bazd meg!

Sanyika *elkapja* Igen?

Géza *megint ráfogja a fegyverét* Adod ide?!

Sanyika Nesze, Emil, vedd el! *nyújtja a gyorskötözőt*

Géza Nehogy trükközzél itt nekem!

Sanyika Nem trükközök.

Géza *kikapja a kezéből a gyorskötözőt, hátra ugrik vele*

Endre Nyújts neki a mancsod!

Sanyika *odanyújtja az ökleit*

Géza *megkötözi* Jól van. Feküdj a földre!

Sanyika *lefekszik*

Endre *kiszól* Tiszta!

**5. jelenet**

*Visszajön a fény*

Columbo *be. Ballonkabát, szivarcsutka* Hamutartó?

Tihamér *nyög* A gyerek nem dohányzik. Mi meg régen le vagyunk szokva.

Columbo A fogorvosom szerint a dohányzás konzerválja a fogakat és a szájat. *körbesétál* Füstölt hal, füstölt nyelv..*. talál egy ham-vedret, elnyomja benne a szivarját* Nyelvében él a nemzet, bár a nyelvével még egyikünk se nemzett.

Kommandósok *röhögnek*

Columbo Mi van, sutyerákok, nem értjük a viccet? Kik vagyunk? Hon-nét jövünk? Hová megyünk?

Sanyika Reggelig ki vagyunk bérelve.

Columbo Mármint mire?

Tihamér Úgy érti, a lakás.

Columbo Csakhogy a gondnok erről nem tud semmit, ugye.

Tihamér Ő adta a kulcsot.

Columbo Én meg a falvédőről jöttem?

Sanyika Milyen falvédőről?

Columbo Hit, remény, szeretet ékesítse szívedet..

Béla *magához tér* Ki az urát szereti jó ebédet főz neki.

Columbo Meleg otthon, jó feleség...

Béla A férfinak mi kell egyéb.

Tihamér Hülye vagy, Béla? Nyalod a seggüket?

Béla Nálunk is ilyenek voltak a falvédőre írva.Ezért mondta a faterom, hogy nem a falvédőről jött, ha azt hitte, hogy hazudok neki.

Sanyika Én nem szoktam hazudni.

Columbo Nagy hiba, gyerekem. Minden bűnözőnek hazudnia kell. Ez a dolgok rendje.

Sanyika Én nem vagyok bűnöző.

Columbo Én meg nem a falvédőről jöttem. *kis noteszt, ceruzát vesz elő; Bélához* Hogy hívnak, nagyokos?

Béla *készségesen* Nádudvari Béla, kilencvenöt, nullaöt, nullahét, Püspökladány, főnök. Anyám neve néhai Nagy Rozália.

Columbo *Tihamérhoz* És te?

Tihamér Ehhez magának nincs joga.

Columbo *Endrének* Rúgja fejbe, tizedes.

Endre De hogyan, főnök, ha itt térdelek rajta?

Columbo Akkor törje be az orrát vagy nyomja ki a szemét, nekem édesmindegy.

Tihamér Jól van, nem kell ez. Kálózi Tihamér, kilencszáznyolcvan-négy, február kilenc. Mátészalka. Anyám Máthé Jolán.

Columbo *Sanyikához* Hát te, tökös gyerek?

Sanyika Borbás Sándor, kétezerhét, január egy.

Columbo Anyád?

Sanyika Szájbalökött kurva.

Columbo Ne legyél tiszteletlen, fiam, az angyalok figyelnek.

Sanyika Angyalok nincsenek.

Columbo *A közönségnek háttal levesz egy gipsz angyalt a polcról, fordul, mutatja* Még körül se néztetek?

Sanyika Ezek csak gipszek.

Columbo Az anyák viszont igazi szentek, gyerekem.

Sanyika Az enyém kirakott egy kórház küszöbére.

Columbo El is kaparhatott volna. *háttal babrál az angyallal* Vagy a Dunába dob. Olyat is hallottam, hogy a vécécsészébe. De a tied nem tette! *visszateszi az angyalt a polcra* És ha szájba lökték volna, te meg se születsz, ugye.

*Csönd.*

Columbo Szóval. Miért törtek be... egy hatóságilag lepecsételt lakásba?

Sanyika Nem törtünk be.

Tihamér Nyuggervadászatra lett kiigényelve.

Columbo Na, persze.

Tihamér Ott az asztalon a hivatalos puska.

Columbo *odasétál, felveszi a puskát* Nahát! Egy eredeti Fég! A Fegyver- és Gépgyár hozta ki, több, mint negyven éve. Azok még tud-ták, mitől döglik a légy. Ez egy Hungaricum, uraim, mint a komondor vagy a Hortobágy! A nemzet büszkesége! Váltó-csöves... Diófa pofadék, mesteri agyazás. Azt mondják, a cső lő, de a tusa talál. A feketepiacon kétmilliót is megadnak érte.

Tihamér Ez nem eladó. A Gárda tulajdona. A gyerek fog vadászni vele.

Columbo Hát azt kötve hiszem.

Béla Kötve a fenéket. Maga nincs megkötve. Mi vagyunk meg-kötve.

Columbo Milyen vicces gyerek. Ez a szereposztás? Egy nagypofájú, egy igazmondó juhász, meg a vicces pofa. Na, kérem. *újabb szivarra gyújt* Két opciónk van. Az egyik, hogy egyikünk se járt itt, ti befogjátok a pofátokat, és elhúztok a vérbe, én meg viszem ezt a puskát, úgyse a lakáshoz tartozott, nincs leltárba véve. A másik lehetőség, hogy most mind a hatan besétálunk szépen az őrsre, én kapok egy semmitérő dicséretet, ti meg mentek a levesbe. Két év mosogatás a váci börtönkonyhán.

Tihamér Maga nem tudja, kivel baszakszik.

Columbo Egy percetek van. *Endrének* Mehet a stopper.

Endre Az enyém megint megállt. Mérjed te, Géza!

Géza *indítja a stopperes óráját* Hatvan, ötvenkilenc, ötvennyolc...

Columbo Némán, tizedes!  *felveszi a fegyvert, Tihamérhoz* Fegyvertok?

Béla Az nincsen.

Columbo Gondolom, papírja se.

Tihamér A papírokat a Lilike hozza.

Columbo Ki az a Lilike?

**6. jelenet**

Lilike *jön* Columbo, bakker, mit keresel te itt?

Columbo *elképedve* Kislányom...

Kommandósok *Lilikére fogják a fegyverüket* Fel a kezekkel!

Columbo *rájuk szól* Nem kell ez... *Lilikéhez* Marika...!

Lilike Nem vagyok Marika. *papírokat vesz elő a dzsekije zsebéből, sorra leteszi mindet az asztalra.* Tessék. Minden papír itt van. Lakás-bérlet, fegyvertanúsítvány, vizsgalap, töltényvételezési bi-zonylat... Kilövési engedély ma estére... Ott a Gárda pecsétje mindegyiken. Itt a fiúk frissített igazolványa, és tessék, itt az enyém. *ezt Columbonak nyújtja*

Columbo *belenéz, döbbent* Hogy-hogyBenyák Lili?

Lilike Benyák Lili Ágnes.

Columbo De hát téged Magyar Máriának hívnak!

Lilike Na, úgy már régen nem.

Columbo *nézi a lány igazolványát* Nem értem...

Lilike Rögtön nevet változtattam, ahogy leléptem tőletek.

Columbo Kislányom... Marika...! Évekig kerestünk. Anyád egész belebetegedett...

Lilike Hiába lelkizel. Nekem nincsen lelkem. Ahogy neked se, bakker.

Columbo Hogy mondhatsz ilyet? Hát a nevemre vettelek!

Lilke Húzzatok már innen!

Columbo Édes kincsem...

Lilike Fölhívjam a főnöködet? Fölhívhatom, seperc.

Columbo Oké, oké... Megyünk. Persze. Gyere te is, Mari. Gyere haza, kincsem.

Lilike Van neked elég kincsed nélkülem is, bakker.

Columbo Miről beszélsz?

Lilike Minden zsaru koprrupt. De meg lesztek szüntetve. Ha meg-szavazza a parlament, a Gárda jön a helyetekre, és akkor vége a te kis üzleteidnek.

Columbo Én nem vagyok korrupt. Én csak a kötelességemet...

Lilike Hol a parancs?

Columbo Milyen parancs?

Lilike Hogy bejöhettek ide.

Columbo Szóbeli engedélyt kaptunk...

Lilike Innen le nem nyúlsz te semmit, hogy aztán eladd a kábszeres nappereidnek.

Columbo Kislányom, te tévedsz.

Lilike Felhívjam a kerületet?

Columbo Hogy lehetsz az édesapáddal ilyen...

Lilike Nem vagy még nyugdíjas?

Columbo Tovább szolgálhatok, korengedménnyel.

Lilkie Akkor szerencséd van, mert már holnap kilőnélek.

Columbo Jól van. Megyünk, fiúk. Téves riasztás volt. Erről senkinek egy szót se.

Endre És a Szájmontemplár?

Columbo Mi van?!

Béla Az angyal, főnök, az angyal!

Columbo Kifelé!

*Indulnak kifelé. Elöl a két kommandós, utánuk Columbo.*

*Az ajtóból még visszafordul.*

Columbo Üzensz valamit szegény édesanyádnak?

Lilike Hogy minél előbb váljon el tőled.

Columbo Ugye, tudod, hogy nem ez a vége?

Lilike Nem, de te már nem leszel benne.

Columbo Meglátjuk... „Lilike2*... el*

**7. jelenet**

Tihamér Neked a Columbo az apád?

Lilike Csak a nevére vett, mikor ötéves voltam. A lökött anyám második férje. De ti hogy lehettek ilyen faszfejek, bakker, hogy beengedtétek?

Tihamér Dehogy engedtük be.

Sanyika Ránk törték az ajtót.

Béla Engem leütöttek.

Lilike *kést húz elő, elvágja Tihamér kötelét* Kapd már össze magad!

*Kongat a falióra.*

Lilike Nincs sok időnk, bakker. Mindjárt vége a misének.

Béla Nem mise, hanem istentisztelet!

Lilike *indul Bélához* Te meg mióta vagy ilyen okos, Béla?

Sanyika Az övét ne vágd el. Az a kutyám póráza.

Lilike Téged nem ismerlek.

Béla Hát ő a Sanyika.

Sanyika *felkecmereg, Lilike elé lép, nyújtja megkötözött kezét* Borbás Sándor.

Lilike *elvágja a fiú kötelékét* A kutyád hol van?

Sanyika Elszökött, mikor kivittem.

Lilike *Tihamérhoz* Nem mondtátok neki, hogy tilos elhagyni a mű-veleti helyet?

Béla A kutyájának szarni kellett.

Lilike Ha ezt a góré megtudja...

Tihamér Csak nem mondod el neki?!

Béla Hiszen már nem kefélsz vele!

Tihamér Béla!

Béla Tudom, tudom, ha nem lehet beszélni...

Lilike *Sanyikához* Oldozd el.

Sanyika *leoldozza Béla kezéről a pórázt* Okos kutya*.*

Béla Anyád.

Tihamér *Lilikéhez* Töltények?

Lilike *hátat fordít neki* Itt van a tatyómban. Külső zseb.

Tihamér *kivesz a lány hátizsákjából egy töltényt* És a többi?

Lilike Csak ez az egy van.

Tihamér De hát ez sörétes! A Sanyika golyóssal gyakorolt...

Lilike *a töltényre* Ez a legújabb Rottweill. Ötven grammos, nikkele-zett. A szóródása százon csak száz milliméter. Egy átlagos szív meg százötvenszer száztíz. Mint az öklöd, bakker.

Tihamér Inkább mondjuk le, mint hogy ezzel a tölténnyel...

Lilike Semmit nem mondunk le. Itt van az engedély, az összes ada-tokkal. A jegyzőkönyvet éjfélig be kell vinnem, aláírva...

Béla És ha mellé trafál a sörétessel?

Lilke Majd fekve tüzel. *Sanyikához* Tanultad, nem?

Sanyika *Tihamérra néz, az bólogat* Igen.

Lilike *Tihamérnak* Tegyétek az asztalt az ablak elé. *Sanyikához* Tessék. A nő adatai.

Sanyika *Tihamérnak* Azt nem mondtátok, hogy egy nőt kell...

Tihamér *viszi az asztalt Bélával* Én nem tudtam.

Lilike Vékony, magas, szőke. A bal pofacsontján van egy jókora tűzfolt...

Sanyika Béla!

Béla *leteszi az asztalt* Férfi vagy nő, nem teljesen mindegy? Bocs. Nem. Persze. Értem.

Lilike *Sanyikához* Tessék, fényképet is kaptam.

Béla *átles Sanyika válla fölött a fényképre* Én ezt a bukszát láttam már valahol.

Sanyika Nem látszik öregnek.

Lilike A színészek hamarabb mehetnek nyugdíjba.

Sanyika Színésznő volt? *hosszan nézi a fényképet*

Béla Mondom én, hogy láttam! Hát ez játszott abban a szandálos izében...

Tihamér *ő is megnézte a fényképet* Az Árpád vérében.

Béla Ő volt Álmos anyja!

Tihamér Nem az anyja volt, hanem az első felesége. Valami Emese.

Béla Nem Emese, csak Emse.

Tihamér Olyan nincs, hogy Emse, az a disznóknál van.

Béla Na most ezt azért jobban tudom, Tihi.

Tihamér Semmit nem tudsz jobban.

Béla Ezt igenis igen. Jártam tanfolyamra. A mi őseink a szanszk-ritok voltak. Az Emse az szanszkrit név, eredetileg Eme, ami anyát meg ősanyát jelent.

Lilike Most már tényleg dugulj el, Béla.

Sanyika *visszaadja Lilikének a fényképet* Én ezt a nőt nem tudom kilőni.

Tihamér Miért ne tudnád?

Béla *röhög* Anyádra gondolj, és menni fog.

Sanyika Hallgass, hülye kutya.

Tihamér Nyugi! Ürítsd ki azt az okos fejedet, Sanya, ne gondolj semmire.

Béla *Tihamérnak* Olyan nincs, hogy nem gondolunk semmire. Nem te mondtad?

Tihamér *Sanyikának* Gyerünk, gyerek! Ahogy gyakoroltuk.

Sanyika *feltérdel az asztalra, majd hasra fekszik, ahogy Tihamér utasítja*

Tihamér Gyengeoldali térd, jobb kar előre, ballal könyöktámasz, közben süllyed a csípő, az erősoldali láb is hátra nyúl, széles terpesz, jól van. Tessék, a puska. *odaadja*

Sanyika *felvette a fekvő pozíciót. Célra emeli a fegyvert a közönség felé. Remeg a keze*

Béla Látod? Nem megmondtam? Remeg!

Tihamér Adjál egy pár könyvet!

Béla Milyen könyvet?

Tihamér Mindegy, támasztéknak.

Béla *a könyvespolcnál* Nem tudom, ki lakott itt. Ezek mind versek.

Lilke *Tihamérhoz* Miért nem hoztál neki profi puskalábat?

Tihamér Nem volt a raktárban.

Béla *hozza a könyveket, nézi, majd egymásra helyezi őket a puskacső alá* Valami Petőfi, Arany János, Ady...

Tihamér Na még egy vékonyat!

Béla *megnézi* Csak két keresztneve van. ValamilyenJózsef meg Attila.

Lilike *elveszi a könyvet, a puskacső alá helyezi* Elég. Most egyvonalba lesz a nő feje a csővel.

Béla Nem a fejét kell célozni.

Tihamér Látod már?

Sanyika Csak a kutyát.

Béla Milyen kutyát?

Sanyika Ott lófrál a téren.

Tihamér Senki nincs a téren.

Sanyika Biztos engem keres.

Béla Ki a tököm keresne téged? A kutya se törődik veled.

Lilike Leoltom a villanyt, úgy jobban látsz oda. *leoltja*

Tihamér Most jönnek kifelé, hogy bejött a szombat.

Béla Már megint tévedsz, Tihi. Ma még csak péntek van.

Lilike *Bélának* Nyisd ki az ablakot.

Béla „*nyitja”. Sanyikához)* Nehogy seggbe durrants.

Sanyika Ne reménykedj.

Lilike Na, megvan a csaj?

Sanyika Kék a szeme.

Tihamér Ne a szemét nézd. A melle közé célozz.

Lilike Kicsit balra. Ott van a szív felső, tömegesebb része.

Béla De profi valaki!

Lilike Valamikor orvosnak készültem.

Tihamér Na, most mehet. Nagy levegő, kiereszt...

Lilike Várj, míg a többiek elhúznak, és egyedül marad.

Sanyika És ha nem?

Lilike Mindig rágyújt, mielőtt elmenne.

Béla Honnét tudod?

Lilike Fel lett derítve.

Sanyika Tényleg rágyújt.

Lilike Bakker.

Tihamér A lövés előtt oxigén felvétel, szájon át, kifújod a háromnegye-dig, az utolját majd csak a lövés pillanatában, de az már ne kifújás legyen, hanem az izmok préselése nélkül, csak elernyeszted.

Béla Hogy ne remegjen a kezed!

Lilike Te meg ne szövegelj, inkább indulj, Béla.

Béla Én? Hova a bánatba?

Lilike Tessék, a telefonom. Be van állítva rajta a kamera. Kisétálsz a kapun, feltűnés nélkül megközelíted, mintha a kutyádat keresnéd...

Béla Nekem nincs kutyám!

Lilike ... és ha eldőlt, csinálsz három képet. Egész alak, arcközeli, és a bemeneti nyílás. Aztán rohansz vissza, hogy senki ne lásson meg.

Béla *rémülten* Én nem tudok fényképezni.

Sanyika Fényképezni mindenki tud.

Tihamér *Sanyikának* Te csak odafigyelj, és lélegezz!

Béla Minek a fényképek?

Tihamér A jegyzőkönyvhöz, amit le kell adni a Gárdának.

Béla Miért nem te csinálod?

Tihamér Mert kövér vagyok. Te viszont minden nap futsz meg edzel.

Béla És ha engem talál el a gyerek?

Lilike Menj már.

Béla Fáj a lábam.

Tihamér Dehogy fáj.

Béla Mikor leütöttek...

Tihamér Senki nem ütött le.

Sanyika Magadat vágtad fejbe a székkel.

Béla Nem igaz!

Tihamér Nyomás.

Sanyika Már az utolsókat szívja. Mindjárt eldobja a csikket.

Béla Várd meg, míg kiérek. *el*

*Csönd.*

*Üt az ingaóra.*

Lilike Lőhetsz.

*A fegyver eldörren, a nézőtéren egy nő felsikolt, a sötétben kirohan.*

*vége az első résznek.*

*MÁSODIK RÉSZ*

**1. jelenet**

Béla *lihegve beront* Tudtam, bazd meg...! Tudtam!

Lilike A fényképek?

Béla Milyen fényképek?! Hát elkúrta a gyerek!

Sanyika Nem kúrtam el.

Béla Akkor miért nem dőlt el?

Tihamér Ki nem dőlt el?

Béla Na, ki? Na, ki? Hát nem a kutya, bazd meg!

Sanyika *sápad* Az lehetetlen. Pont ott találtam el, ahol a Lilike mondta. A két melle között, balra.

Béla Igen? Akkor hol van?!

Tihamér Ott kell annak lennie, Béla.

Béla Lófaszt van ott! Láttam, hogy megtántorodik, de nem esik el, csak szédeleg. Ahogy rám szólt, rögtön hátat fordítottam, és futni kezdtem, hogy ne ismerhessen fel.

Lilike Rád szólt?!

Béla Igen, hogy uram, vagy fiatalember... vagy segítség, nem tu-dom. Alig volt hangja.

Tihamér Mondtam, hogy nem lesz jó a töltény.

Lilike Nem volt a tölténynek semmi baja. Talán a fegyvert nem jól állítottad be.

Tihamér Én?!

Béla A fegyver a te felelősséged!

Tihamér Te dumáltál folyton közbe. Pedig láttad, hogy koncentrál-nom kell...

Lilike *Sanyikának* Add ide!

*Sanyika átadja a puskát, Lilike a látcsövön át kinéz az ablakon.*

Lilike Tényleg nincs ott. Nincs a téren senki.

Sanyika Édes Jézus, légy vendégünk, áldd meg amit adtál nékünk...

Béla Mi van?!

Sanyika Imádkozom.

Béla Ez tényleg totál hülye.

Sanyika Csak ezt az egyet tudom. Naponta háromszor elmondtuk a kóterban. Reggeli, ebéd, vacsora...

Béla Milyen vacsora már, bazd meg? Mehetünk a sittre.

Lilike Kussoljatok.

Tihamér *Lilikének* Te meg ne tartsd úgy azt a fegyvert.

Lilike Már nincs megtöltve.

Tihamér Akkor is csővel lefele kell.

Lilike Gondolkodjunk.

*Csönd.*

Béla Nekem semmi nem jut az eszembe.

Tihamér Nem véletlen.

Béla Miért, neked igen?

Tihamér Egész úton hazafelé azon gondolkodám, miként fogom szólítani rég nem látott anyám...

Béla Te se vagy normális, Tihi.

Lilike Tegyétek a helyére az asztalt.

*Béla és Tihamér visszateszik a helyére az asztalt.*

Sanyika Esküszöm, hogy szíven lőttem.

Tihamér Akkor meg lenne halva. Olyan nincs, hogy egy szíven lőtt nyugger elmászkálhat.

Béla És mégis van!

Tihamér Még egy tigris is elterül, ha szíven lövöd.

Lilike Messzire biztos nem jutott.

Béla A Sztalóne két kilométert futott sebesülten a Rambóban.

Lilike Ez nem a Rambó, Béla.

Béla Akkor most mit?

Lilike Megkeressük, elkapjuk, megfojtjátok...

Béla Én nem fojtogatok senkit.

Lilike ... aztán kivisszük a térre...

Béla Minek?

Lilike Hogy lefényképezzük.

Béla Én nem megyek börtönbe. Én már voltam. Én még egyszer...

*Kopognak.*

Tihamér Bazd meg...!

Béla *Lilikéhez* Visszajött az apád?

Lilike Ő nem kopogna.

Sanyika Pedig valaki kopogott.

Lilike *hangosan* Ki az?

Tihamér *kínjában* Egy fekete holló, Hunyadi apján ül ahhoz hasonló...

Béla Szerinted ez vicces?

Lilike *a puskát az ajtóra fogja. Sanyikához* Nyisd ki.

*Sanyika az ajtóhoz megy, kinyitja. A küszöbre bezuhan Gabriella*

Béla Ő az, bazd meg! Hogy kerül ez ide?

Sanyika Utánad jött.

Lilike Húzzátok már be!

Béla Én hozzá nem érek!

Tihamér Sanya!

*Sanyikával megragadják a nő két karját, behúzzák a szobába*

**2. jelenet**

Sanyika Meghalt?

Lilike Adjatok egy tükröt!

Béla Minek?

Lilike Minek nézel annyi hülye filmet, ha ezt se tudod.

Tihamér Nincs tükrünk, Lilike.

Béla Nekem van. *keresgél a zsebeiben* A zsaruk mindig a hajadat meg a cipődet nézik, hogy tiszta-e. *nem találja*

Lilike Mindegy. *leguggol a nőhöz, megnézi a nyakán a pulzusát* Ver a szíve.

Sanyika Az nem lehet.

Lilike Gomboljuk ki a kabátját!

Béla Minek?

Lilike Megnézzük a sebet.

Béla Én nem bírom a vért.

Lilike *Tihamérral kigombolják a nő kabátját.* Már nemvérzik...

Sanyika Az nem lehet...

Béla Mindjárt okádnom kell.

Tihamér *a tapétaajtóra* Ott a fürdőszoba.

Béla *kiszalad*

Lilike *Sanyikához)*Jó helyen találtad el.

Sanyika Akkor miért nem halt meg?

Lilike Situs inversus.

Sanyika Micsoda?

Lilike Veleszületett állapot, amiben a nagyobb belső szervek nor-mál helyzetükhöz képest a másik oldalon helyezkednek el.

Tihamér Jobboldalon van a szíve?

Lilike Tízezerből egy van ilyen. Hol a telefonom?

Béla *odaadja* Minek?

Lilike *fényképezi a nőt*

Sanyika Mit csinálsz?

Lilike Kell a jegyzőkönyvhöz.

Béla De hát kint kellene, a helyszínen...

Lilike A fotosop megoldja.

Tihamér Vakuval csináld, mintha sötét lenne.

Lilike *bekapcsolja a vakut, a fény felvillan*

*Gabriella megmozdul, hörög. Elhátrálnak tőle*

Gabriella Vizet...

*Némán nézik.*

Gabriella *felül* Kaphatnék... egy pohár... vizet*?*

Sanyika *menekül* Hozom.

Tihamér Megyek veled! *mindketten el, a fürdőszobába*

**3. jelenet**

Gabriella *körülnéz, ámul* Ez nem a nővérem lakása?

Lilike Nem tudom.

Gabriella Az angyalok... A falióra... Mindig ilyen hangosan ketyegett. Belülről üti a fejemet.

Lilike Megállítom, ha zavarja. Most már úgyis mindegy. *megállítja az órát* Kifutunk az időből.

Gabriella Kifutni az időből... *köhög* Ezt csináltam egész életemben.

*Megkondul a falióra*

Lilike Ez lehetetlen.

Gabriella „Azon az éjjel az órák összevissza vertek...”[[1]](#footnote-1)

Lilike Hát megállítottam...! *visszamegy az órához*

Gabriella „Holdfényben úsztak mind a kertek...”

Lilike *az órának* Kussolj! *újra megállítja*

Gabriella A Tibitől kapta...

Lilike Kicsoda?

Gabriella Szomelié lett Ausztráliában. Balázska meg New Yorkban pincér.

Lilike Fel tud állni?

Gabriella A nővérem fiai.

Lilike Várjon, segítek!

Gabirella Nekem nincs gyerekem. Pedig lehetett volna. De akkor kaptam a legszebb szerepeket.

Lilike *átkarolva támogatja* A sezlonon kényelmesebb lesz.

Gabriella Voltam Cleopátra az Antoniusban, Gertrúd a Hamletben, Gertudis a Bánkban...

Lilike Ne beszéljen, ha fárasztja.

Gabriella Hogy kerültem ide?

Lilike Nem emlékszik? *lesegíti Gabriellát a sezlonra*

Gabriella Jöttünk ki a zsinagógából, rágyújtottam, aztán...

Lilike Balesete lett.

Gabriella Milyen baleset?

Lilike Véletlen.

Gabriella A véletlen nem más, mint... *köhögés rázza* a Fennvaló felfedett arca.

Lilike Tegyük ezt a párnát a feje alá.

Gabriella *felül* Adj egy cigarettát.

Lilike Nem dohányzom.

Gabriella A táskámban.

Lilike *kivesz a nő táskájából egy elektromos cigaretta készletet, betölti, „meggyújtja”, odanyújtja)* Egyébként nincs isten. Jobb, ha tőlem tudja.

Gabriella *beleszív a cigarettába* Akkor mi értelme?

Lilike Azért nem halt meg, mert a jobboldalon van a szíve.

Gabriella Minden ember abszolút kivétel. *köhög*

Lilike *a cigarettára* Nem kéne ezt.

Gabriella Nem kéne...

Lilike Hallja, Gabriella?

Gabrielle Te tudod a nevemet?

Lilike Mindenki tudja.

Gabriella Tíz éve nem léptem színpadra.

Lilike Én emlékszem.

Gabriella Hány éves vagy?

Lilike Húsz leszek.

Gabriella *a cigarettára* Hét slukk és vége? Régen minden tovább tartott... *visszaadja* Tedd a tokjába, légy szíves.

Lilike *visszateszi a készséget a tokba, azt a nő táskájába*

Gabriella *hosszan nézi, mielőtt megszólal* Neked van gyereked?

Lilike Nincs.

Gabriella Bánni fogod, ha annyi idős leszel, mint én.

Lilike *kiált* Hozzátok már azt a kurva vizet?

Gabriella *visszahanyatlik a párnára* Semmi nem ott van bennem, ahol lennie kellene. A lépem, a májam... A méhemet kivették.

Lilike Tavaly áprilisban.

Gabirella Honnan tudod?

Lilike Minden nyuggernek van adatlapja nálunk a Gárdában.

Gabriella Ó... szóval a Gárda... Azt hittem, hogy a rákocskám lakmá-rozik bennem...

Lilike Nem a rák volt.

*Csönd*

Gabriella Te lőttél meg?

Lilike Hozom a vizet. *el, a fürdőszobába*

*Csönd. Üt az ingaóra.*

Gabriella Áldott vagy, világegyetem Királya, aki világosságot teremt és sötétséget formál. Hadd higgyem vakon, milyen sokrétűek a te munkáid, dicsőség legyen a tied, az általad alkotott fényekért, a napért és a holdért...

**4. jelenet**

Sanyika *vizet hoz, fogmosópohárban* Csak fogmosó pohár van. Tessék. Kiöblítettem.

Gabriella Köszönöm. *iszik, köhögés rázza*

SanyikaCsak lassan. *elveszi tőle a poharat* Érti? Lassabban.

Gabriella Érdekes, hogy nem fáj.

Sanyika A stressz miatt. Valamit kiválaszt az agyban.

Gabriella Lehetsz akármilyen beteg, a színpadon nem érzed. *köhög*

Sanyika *odanyújtja a poharat* Igyon még.

Gabirella *iszik egy kortyot* A nővéremet egy hete lőtték le. *visszaadja a poharat* A Dunaparton.

Sanyika Az nem én voltam. Húsz év alatt senki nem vadászhat. Ma lettem húszéves.

Gabriella *visszaadja a poharat, mosolyogni próbál* Engem kaptál a születésnapodra?

Sanyika Két hét múlva indulhattunk volna a fiúkkal Szahalinra.

Gabriella Csehov szigetére?

Sanyika Milyen Csehov?

Gabriella „Hat udvarház volt itt a parton. Emlékszem: kacagás, lárma, lövöldözés és csupa-csupa szerelmi regény...”[[2]](#footnote-2)

Sanyika Soha nem voltam szerelmes.

Gabriella Csehov idejében büntetőtelepek voltak a szigeten, arról írt könyvet. Amúgy drámaíró.

*Csönd.*

Gabriella Sok darabjában játszottam. Voltam Irina, aztán Mása a Három nővérben... A Sirályban is Irina, aztán Arkagyina... Azt felvették televízióra. Megnézheted.

Sanyika A Tihinek már nincs meg a tévéje. Elvették a házát. Ezért akart a Szahalinra. Konténervárost építettünk volna ruszki kutatóknak. Hatszoros fizetés. Húszezer euró egy évre. Fejenként! Tihi visszavásárolta volna a házát, én meg-vehettem volna a hajómat.

Gabriella Milyen hajót?

Sanyika Svédországban csak tizezer euró egy öreg vitorlás. Ha jön az özönvíz, a tengeren túléltem volna.

Gabriella Egyedül?

Sanyika Mindig egyedül voltam.

*Csönd.*

Sanyika Tihi az utcán szedett fel.

Gabriella Ki az a Tihi?

Sanyika Szállást adott a házában. Ő intézte a górénál, hogy a bádogot kitanuljam.

Gabriella Bádogos vagy? Mint a Tóth Gyula?

Sanyika Milyen Tóth Gyula?

Gabriella *skandálja „*... aranypor mállik az éj vállásról, sszemközt a sarkon a cégtábláról furcsán szökken a pentameter-sor elő: »Tóth Gyula bádogos és vízvezeték-szerelő«”...

Sanyika Aztán elvették a házát a Tihinek.

Gabriella Ezt a sort én mondtam a Holdbeli csónakosban.

Danyika Kurva drága az albérlet. Ezért akartunk Szahalinra... De csak az mehet, aki elintézett egy nyugdíjast.

Gabirella Szóval te lőttél meg.

Sanyika *nem felel*

Gabriella Én csak rokonra adnék engedélyt.

Sanyika Nekem nincs rokonom.

Gabriella És az a Tihamér... ?

Sanyika Ő csak negyvenéves.

Gabriella És ha hetven lenne? Nehezebb volna, nem?

Sanyika Miért nem hallgat már el?

Gabriella Valamit még akarhat tőlem a Seregek ura.

Sanyika Hogy lehet, hogy bele se fárad?

Gabriella Mondtam, hogy amikor szerepet játszik az ember...

Sanyika Milyen szerepet?!

Gabriella *a pohárra* Kaphatok még?

Sanyika Nincs már benne.

Gabriella Egy utolsó korty mindig van.

Sanyika *megnézi, odaadja neki a poharat*

Gabriella *iszik* Hogy döntitek el, hogy melyikünket?

Sanyika Kisorsolják a Gárdahivatalban.

Gabriella Mint a lottószámokat? Egy olyan üveggömbben?

Sanyika Számítógéppel. Naponta százat. Először azokat, akik bete-gek, sok a nyugdíjuk... Akikre nincs már szükség...

Gabriella Alig van öreg női szerep a világirodalomban... Lear királynak sincs felesége.

Sanyika A zsidókért meg a melegekért bónuszt is adnak. Meg a cigányokért. Azokat előbbre sorsolják. Hogy végül csupa magyarok éljenek.

Gabriella Szerinted... Szerinted ez igazságos?

Sanyika Nincs igazság.

Gabriella Ami nincs, az is van. *elalszik*

Sanyika *nem veszi észre* Sehol nincs igazság, öröm meg boldogság meg isten meg angyalok... És már kutyám sincsen. Csak ez a pórázom... Látja? *hogy Gabriella nem válaszol, kitapintja a nyaki ütőerét. A tapétaajtóhoz megy, beszól a fürdőszobába* Kijöhettek.

Béla *kinéz az ajtón* Meghalt?

Sanyika Elaludt.

**5. jelenet**

Béla *jön, a sezlonhoz lopakszik, fülel* Tényleg alszik.

Sanyika Nem értem, miért nem folyt már el a vére...

Béla Mer a forró sörétek kiégették a becsapódáskor. A szandálos filmekben is tűzzel állítják el a vért.

Lilike *jön* Ez nem mozi, Béla. *Sanyikához* Neked is összevissza beszélt?

Sanyika Valami Csehovról.

Lilike Nekem azzal jött, hogy szüljek.

Tihamér *jön, Bélának* Húzd ki a párnát a feje alól.

Béla Minek?

Tihamér Na, minek?

Béla Én nem.

Tihamér *odamegy, óvatosan kihúzza a párnát Gabriella feje alól*

Gabriella *felriad, felül*

Béla *Tihamérnak* Csináld már!

Tihamér Úgy nem tudom, ha néztek.

*Lilike, Sanyika és Béla kimennek a fürdőszobába*

Gabriella Maga a Tihamér?

Tihamér Mit számít, ki vagyok.

Gabriella A világ legszebb darabja kezdődik ezzel a kérdéssel. Állj, ki vagy?

Tihamér Inkább imádkozzon.

Gabriella Miért vették el a házát?

Tihamér Mi van?!

Gabriella A fiatalember mondta.

Tihamér Csukja be a szemét!

Gabriella Miért?

Tihamér Hogy ne nézzen vele!

Gabriella *behunyja a szemét* Az angyalok is látnak.

Tihamér *nem tudja elszánni magát. Elhajítja a párnát. Az leveri a Columbo által visszatett gipszangyalt a polcról. Tihamér odamegy, felveszi* Te is bámulsz, hülye? *visszateszi a polcra*

Gabriella *kinyitja szemét* Miért vették el a házát?

Tihamér *fölveszi a párnát a földről* Mert nem fizettem a számlákat. Meg az adót se.

Gabriella Miért?

Tihamér Mert nem volt rá pénzem.

Gabriella Miért?

Tihamér Az ilyenek miatt.

Gabriella Mint én?

Tihamér Kapják a kibaszott nyugdíjat, pedig már semmit se csinálnak, csak élősködnek, hogy az államnak ne maradjon pénze rendes fizetésre. Szarér-hugyér dolgozik az ember...

Gabriella Én tehetek róla?

Tihamér *indul az ágy felé a párnával* Maguk basztak el itt mindent. A hülye kommunizmusukkal. Sok hülye nyugdíjas. Pedig ez az ország Kánaán lehetett volna. Mint Svájc. Vagy Hollandia.

Gabriella Nem Szahalin?

Tihamér Miért nem döglött meg, ahogy kellett volna?

Gabriella Azt a párnát a nagyanyám hímezte.

Tihamér Maga soha nem reked be?

Gabriella Egy angyal van rajta.

Tihamér Nincsenek angyalok.

Gabriella Ámen.

Tihamér Maga itt nem fog kinevetni engem...

Gabriella Nem nevetek.

Tihamér Jobb is, ha befogja a száját, különben....

Gabriella Csak nem fél egy öregasszonytól?

Tihamér Dugulj el már, bazd meg. *rászorítja a párnát a nő arcára*

Gabriella *vergődik, majd nem moccan többet*

*Csönd*

*Résre nyílik a tapétaajtó, Béla feje jelenik meg*

Béla Megcsináltad?

Tihamér Hánynom kell. *kirohan Béla mellett*

Béla *beóvakodik*

**6. jelenet**

Béla Én nem tehetek róla. Én csak tanúnak jöttem. Tihi kezdte az egészet. Azt is ő találta ki, hogy a Sanyikát felavassuk, hogy jöhessen velünk a Szahalinra. Én semmit nem csináltam. Tök tiszta vagyok. Fél éve nem lőttem senkire.

**7. jelenet**

*Belökik a bejárati ajtót, a két símaszkos robban be, nyomukban Columbo.*

ColumboItt a vége, sutyerákok!

Béla *feltartja a kezét* Én ártatlan vagyok, főnök! Ha kell tanúskod-hatok is a többiekre!

Columbo Fölösleges. *a korábban levert gipszangyalhoz sétál, leveszi, „ki-nyitja”, kivesz belőle egy miniatűr kamerát* Isten szeme mindent lát, ne lopd el a léniát!

Béla Mi az a szar?

Columbo Eskú tizenegy, full hádé, élőben közvetít a telefonomra. Hála az angyalnak, mindent végignéztem. Ezért nem két év jár, Béla... Ez nem kilövés volt, hanem sima tizenhatnullatíz. Emberölés, kisfiam. Tizenöt év alatt nem úszod meg te sem.

Béla Hát akkor látta, hogy én nem, hogy én semmit se...

Columbo Többiek?

Béla Elmentek.

Columbo *ütésre emeli a kezét*

Béla Ne! Nem bírom, ha vernek. Bármit aláírok, bármit meg-teszek...

Columbo Többiek?

Béla A fürdőszobában.

*Columbo intésére Géza rohamrendőr berúgja a tapétaajtót*

Géza Kifelé! Felemelt kézzel!

*Előbb Tihamér lép ki, utána Sanyika*

Tihamér Kösz szépen, Béluska.

Béla Én nem tehetek róla!

Columbo A lányom hol van?

Sanyika Keresse meg.

*Columbo intésére Imre rohamrendőr becsörtet a fürdőszobába, majd kijön*

Imre Nincs bent senki, főnök. A kisablak meg nyitva.

Columbo Szóval így. Mindegy. „Lilike” is meglesz. *telefonját mutatja* Minden itt van. Hádé minőségben. Nem mondom, hogy nagyfilm. *Bélának* Harcos, partraszállós... Kis gengszterek. A Sztalóne jobb a Rambóban, meg a másik kettő, akik a Dzsangóban...

Béla Samuel Jackson meg a DiCaprio, főnök... Meg a Christoph Waltz! Ő se kutya.

Tihamér Nagy szar vagy te, Béla.

Béla Én fojtottam meg?!

Columbo Nem. Te csak bíztattad. A kis fasz meg lelkizett...

Sanyika Én istenem, jó istenem...

Columbo Én hoztam az angyalt, nem a jóisten küldte. Szóval. Sajnos már csak egy opció van. Kint vár a sarkon a meseutó.

Endre Hárman nem férnek be, főnök.

Columbo Jó erőben vagytok?

Imre Persze.

Endre Igen!

Columbo Akkor egy kis futás meg se kottyan nektek.

Imre De főnök, innen az őrszoba egy fél Maraton!

Columbo Akkor megvárjátok a helyszínelőket meg a halottszállítót. *a sezlonhoz sétál, kinyitja Gabriella retiküljét, belekotor, kiveszi a személyijét* Rikker Gabriella... Nem véletlen, hogy nem lett belőle sztár... ezzel a névvel...

*Kintről fékcsikorgás.*

Columbo Na, a kollégák meg is érkeztek. Ki gondolná, hogy ilyen fürgék? Péntek este...

**8. jelenet**

*Nyílik a bejárati ajtó, Lilike érkezik a szmokingos Góréval.*

Góré Bassza meg, Columbo! A Toscát kellett otthagynom maga miatt!

Columbo *elképedve* Államtitkár úr...

Góré A nagyáriára talán még visszaérek, ha nem játssza itt sokáig az eszét.

Columbo Államtitkár úr, én csak a fennálló törvények...

Góré A törvények változnak, Columbo. Holnap a Gárdára szavaz a parlament. Úgyhogy a fiúk most szépen elhúznak a picsá-ba, de rögtön...

Béla *indulna kifelé* Igenis, főnök...

Góré ... és viszik a cuccot, fegyvert, mindent...

Béla Persze, persze... *indulna a puskáért*

Tihamér A fegyver az én felelősségem.

Góré *Sanyikának* Te meg a kutyádat, gyerek, és ne halljak róla többet, különben nem mész a szigetre...

Sanyika Nem megyek.

Góré Lili, a papírokat.

Lilike És mi lesz a fényképpel?

Góré Megcsinálják majd a parlamentben. Sok ott a hülye, de az irodán mesterséges az intelligencia.

Lilike *összeszedi a papírokat* Ez neked szól, Tihi. Bocs, hogy nem mondtam... *átad egy lapot Tihamérnak*

Tihamér *beleolvas* Mi van a májamban?!

Lilike Majd később elolvasod. Gyertek!

Tihamér Ez lehetetlen. Nekem nincs semmi bajom... Nem voltam beteg soha életemben...

*Indulnak, az ajtóból Sanyika visszafordul.*

Sanyika Mi lesz a nővel?

Góré Columbo majd elintézi, ugye?

Columbo Mintha a téren találtuk volna?

Góré Vág az eszed. Csak ne akarj okosabb lenni annál, amilyen vagy.

Columbo Igenis, értettem.

Góré Éjfél körül már minden csendesebb lesz. Akkor gyertek érte. Ja, igen. Kérem a telefonodat! Holnap kapsz másikat, talán egy plecsnit is kijárok neked.

Columbo *átadja a telefonját* Hálásan köszönöm.

Góré A kamerát is.

Columbo Persze... *átadja*

Góré *a telefont elteszi, a kamerát odadobja Sanyikának*

Sanyika *elkapja* Mi legyen vele?

Góré Dobjátok a Dunába. Van ott elég angyal.

Sanyika Igen. *el*

Góré Takarodó.

Columbo *a kommandósoknak* Tiszte-legj!

Góré Nem kell ez. Hiszen nem ismertek. *El*

*A két kommandós utána megy, végül Columbo is indul*

Columbo *az ajtóból visszafordul* Ami nincs, az is lesz. *el*

v é g e

1. Kosztolányi: Azon az éjjel [↑](#footnote-ref-1)
2. Csehov: Sirály [↑](#footnote-ref-2)